Document ID: 32008D0037

KOMISSION PÄÄTÖS,
tehty 14 päivänä joulukuuta 2007,
tieteen eturintamassa tehtävän tutkimuksen alalla toteutettavaa ”Ideat”-erityisohjelmaa hallinnoivan Euroopan tutkimusneuvoston toimeenpanoviraston perustamisesta neuvoston asetuksen (EY) N:o 58/2003 mukaisesti
(ETA:n kannalta merkityksellinen teksti)
(2008/37/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19 päivänä joulukuuta 2002 annetun neuvoston asetuksen (EY) N:o 58/2003 (1) ja erityisesti sen 3 artiklan 1 kohdan,
sekä katsoo seuraavaa:
(1)
Asetuksessa (EY) N:o 58/2003 komissio valtuutetaan perustamaan toimeenpanovirastoja kyseisessä asetuksessa vahvistettujen yleisten perussääntöjen mukaisesti ja antamaan niille tiettyjä yhteisön yhden tai useamman ohjelman hallinnointitehtäviä.
(2)
Perustamalla toimeenpanoviraston komissio voi itse keskittyä niihin ensisijaisiin toimintoihin ja tehtäviin, joita ei voida ulkoistaa, ja säilyttää samalla lopullisen hallinnan, valvonnan ja vastuun toimeenpanovirastojen hoitamista tehtävistä.
(3)
Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007-2013) 18 päivänä joulukuuta 2006 tehdyssä Euroopan parlamentin ja neuvoston päätöksessä N:o 1982/2006/EY (2) säädetään Euroopan tutkimusneuvoston perustamisesta ”Ideat”-erityisohjelman (3) toteuttamiseksi. Euroopan tutkimusneuvosto koostuu riippumattomasta tieteellisestä neuvostosta ja sitä tukevasta täytäntöönpanojaostosta.
(4)
Komissio on perustanut Euroopan tutkimusneuvoston (ERC) ja tieteellisen neuvoston Euroopan tutkimusneuvoston perustamisesta 2 päivänä helmikuuta 2007 tehdyllä päätöksellä 2007/134/EY (4), jossa se on myös ilmoittanut, että erityinen täytäntöönpanorakenne perustetaan toimeenpanovirastona erillisellä säädöksellä asetuksen (EY) N:o 58/2003 mukaisesti.
(5)
”Ideat”-erityisohjelman hallinnointiin kuuluu tutkimushankkeiden toteuttaminen, johon ei liity poliittista päätöksentekoa mutta joka edellyttää korkeatasoista teknistä ja taloudellista osaamista hankkeen kaikkien vaiheiden ajan.
(6)
Ohjelman toteutukseen liittyviä tehtäviä voidaan siirtää toimeenpanovirastolle tieteellisen neuvoston vahvistamien periaatteiden ja menetelmien mukaisesti erottamalla selkeästi toisistaan ohjelmasuunnittelu, jonka tieteellinen neuvosto laatii ja komissio hyväksyy, ja ohjelman toteutus, joka annetaan toimeenpanoviraston tehtäväksi.
(7)
Tästä asiasta tehty kustannus-hyötyanalyysi on osoittanut, että toimeenpanoviraston käyttö Euroopan tutkimusneuvoston toimien hallinnointiin olisi hyödyllistä rahoituksen kannalta ja myös muista näkökohdista.
(8)
Toimeenpanoviraston olisi toteutettava toimintatalousarvionsa noudattamalla 21 päivänä syyskuuta 2004 annettua komission asetusta (EY) N:o 1653/2004 (5), jossa säädetään tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaisesta toimeenpanovirastojen varainhoitoa koskevasta malliasetuksesta.
(9)
Tässä päätöksessä säädetyt toimenpiteet ovat toimeenpanovirastojen komitean lausunnon mukaiset,
ON PÄÄTTÄNYT SEURAAVAA:
1 artikla
Viraston perustaminen
1. Perustetaan tutkimuksen alalla toteutettavia yhteisön toimia hallinnoiva toimeenpanovirasto, jäljempänä ’virasto’, jonka perussäännöstä säädetään asetuksessa (EY) N:o 58/2003.
2. Viraston nimi on ”Euroopan tutkimusneuvoston toimeenpanovirasto”.
2 artikla
Sijaintipaikka
Virasto sijoitetaan Brysseliin.
3 artikla
Toimintajakso
Virasto perustetaan ajanjaksoksi, joka alkaa 1 päivänä tammikuuta 2008 ja päättyy 31 päivänä joulukuuta 2017.
4 artikla
Tavoitteet ja tehtävät
1. Virastolle annetaan päätöksellä N:o 1982/2006/EY perustetun Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007-2013) yhteydessä seuraavat tehtävät:
-
toimeenpanoviraston valtuuttamista koskevan päätöksen mukainen yksittäisten hankkeiden vaiheiden hallinnointi toteutettaessa ”Ideat”-erityisohjelmaa neuvoston päätöksen 2006/972/EY (6) ja tieteellisen neuvoston laatiman ja komission hyväksymän työohjelman pohjalta sekä tältä osin tarvittavien tarkastusten tekeminen ja mainittujen tehtävien edellyttämien päätösten tekeminen komission antaman valtuutuksen nojalla,
-
talousarvion tulojen ja menojen toteuttamistoimien vahvistaminen sekä kaikkien ”Ideat”-erityisohjelman hallinnoimiseksi tarvittavien toimien, etenkin sopimusten tekemiseen ja avustusten myöntämiseen liittyvien toimien toteuttaminen komission valtuutuksen nojalla,
-
yhteisön ohjelman täytäntöönpanon ohjaamiseksi tarvittavien tietojen keruu, käsittely ja toimittaminen komissiolle ja tieteelliselle neuvostolle.
2. Valtuuksien antamisesta virastolle tehtävässä komission päätöksessä määritellään tarkasti kaikki virastolle annetut tehtävät, ja päätöstä tarkistetaan, jos virastolle annetaan uusia tehtäviä. Päätös annetaan tiedoksi toimeenpanovirastojen komitealle.
5 artikla
Organisaatiorakenne
1. Virastoa johtaa johtokunta ja johtaja, jotka komissio nimittää.
2. Johtokunnan jäsenet nimitetään kahdeksi vuodeksi.
3. Viraston johtaja nimitetään neljäksi vuodeksi.
4. Johtokunnan jäsenet ja johtaja voidaan nimittää uudelleen.
6 artikla
Avustukset
Virasto saa Euroopan yhteisöjen yleiseen talousarvioon sisältyviä avustuksia, jotka otetaan 4 artiklan 1 kohdassa mainitun ”Ideat”-erityisohjelman varoista.
7 artikla
Valvonta ja raportointi
Virasto toimii komission valvonnassa, ja sen on raportoitava säännöllisin väliajoin sille uskotun ohjelman täytäntöönpanotehtävien toteuttamisesta valtuutusasiakirjassa esitettyjen järjestelyjen ja määräaikojen mukaisesti.
8 artikla
Toimintatalousarvion toteuttaminen
Virasto toteuttaa toimintatalousarvionsa noudattaen asetuksen (EY) N:o 1653/2004 säännöksiä.
Tehty Brysselissä 14 päivänä joulukuuta 2007.

Labels: 7
4
15